Ferjesambandet Molde–Vestnes

Molde–Vestnes er et ferjesamband på europavei 39 over Moldefjorden og Romsdalsfjorden/Storfjorden i Romsdal. Strekningen drives av selskapet Boreal fra 01.01.21. Ferjene som går nå per 20.03.22 er MF «Malmefjord» og MF «Tomrefjord», som er søsterskip, i tillegg til MF «Selbjørnsfjord» og  MF «Harøyfjord». Et tredje søsterskip, MF «Vestrefjord» er på vei fra verftet i Tyrkia og skal etter planen settes inn i ruta. De tre søstrene har en lengde på 107 meter, bredde på 18 meter og plass til 399 passasjerer og 120 personbiler. Et søsterskip til MF «Harøyfjord» med navnet MF «Karlsøyfjord» skal også etter planen gå i ruta etter en ombygging ved Fiskerstrand Verft.

Vestnes fergekai ligger på Furneset 3 kilometer fra Vestnes sentrum. Lengden er . Ferjene går døgnet rundt med opptil tre avganger i  timen i hver retning. Om natta er det opptil 90 minutter mellom hver avgang.

Overfartstiden er oppgitt til 35 minutter.

På oppdrag fra regjeringen utreder Statens vegvesen en fast kryssing av fjorden som kan erstatte ferjesambandet. Den nye, ferjefrie E39 planlegges som en 16 kilometer lang undersjøisk tunnel fra Vik i Vestnes kommune til Nautneset i Molde kommune. Deretter følger en rundt 2 kilometer lang hengebru fra Nautneset til Julbøen i Molde kommune. Prosjektet er godkjent og omtalt i Nasjonal transportplan 2018–2027, men byggestart er ikke endelig avklart per 2017. Kostnaden var anslått til 14,5 milliarder kroner. Da prosjektforslaget kom med i Nasjonal transportplan var totalkostnaden anslått til minst 37 milliarder kroner. Ifølge Vegvesenets senere utredning og beregning er det mulig gjennomføre utbyggingen for 23 milliarder kroner. Også dette lavere anslaget vil være samfunnsøkonomisk ulønnsomt.

Planer om en kryssing ble tidligere omtalt som Møreaksen, mens Statens vegvesens offisielle prosjektnavn er E39 Romsdalsfjorden. Prosjektet er med i Nasjonal transportplan 2022–2033, med foreslått oppstart av bygging av hovedtunnelen omtrent 2030, til en planlagt kostnad på 24 milliarder kroner.

Historikk
Frem til 1986 gikk ferja til Molde fra Vestnes sentrum (Helland kai), men ferjestedet har fortsatt navnet «Vestnes». Fra 1925 til 1934 inngikk forbindelsen i trekantruten Molde–Vestnes–Åndalsnes, deretter tre år i trekantrute Molde–Åfarnes–Vestnes. Fra 1939 var Vikebukt inkludert i ruten slik at ferja krysset munningen av Tresfjorden i tillegg til den brede Moldefjorden. Anløpene til Vikebukt ble avviklet i 1993. Tresfjordbrua krysser i dag fjorden der ferja Vestnes–Vikebukt gikk før.

De første årene etter krigen var det fire til seks avganger daglig, dette økte til 14 turer i 1962, og til 29 i 1980.

Referanser

Fergesamband på E39
Fergesamband i Møre og Romsdal
Samferdsel i Molde
Samferdsel i Vestnes
Artikler i sjøfart-prosjektet